**Audioslave** oli vuonna 2001 perustettu yhdysvaltalainen vaihtoehtorockia soittava superyhtye.

Audioslave syntyi entisen Rage Against the Machinen raunioille. Kun Rage Against the Machinen vokalisti Zack De La Rocha lähti yhtyeestä äkillisesti jäsenten välisten näkemyserojen takia, yhtyeen toiminta lakkasi joksikin aikaa. Jäljelle jääneet soittajat saivat lopulta riveihinsä ex-Soundgarden-solistin Chris Cornellin ja uuden yhtyeen nimeksi valittiin Audioslave. Tuore yhtye julkaisi ensimmäisen, nimeään kantavan albuminsa vuonna 2002. Seuraava albumi *Out of Exile* toi yhtyeen takaisin julkisuuteen vuonna 2005. Helmikuussa 2007 laulaja Chris Cornell ilmoitti jättävänsä yhtyeen.

Historia
--------

### Ennen yhtyettä

Rage Against the Machinen vielä ollessa radikaalinen yhteiskunta-aktivistiyhtye Soundgardenissa olleen Chris Cornellin ei uskottu haluavan edetä samaan suuntaan. Audioslavea perustettaessa Cornellin huhutaan vaatineen, että hän ei liittyisi yhtyeeseen jos siitä olisi tulossa yhteiskunta-aktivismin väline, vaan hän halusi keskittyä vain musiikin tekemiseen. Pian perustamisensa jälkeen yhtye kuitenkin liittyi Tom Morellon ja System of a Downin Serj Tankianin aloittamaan organisaatioon nimeltä Axis of Justice, jolla pyritään jatkamaan Rage Against the Machinen poliittista taustaa.

### 2001–2004

Yhtyeen huhuttiin riidelleen paljon yhtyeen ensimmäisen albumin teon aikana, eivätkä huhut ole täysin tuulesta temmattuja, sillä yhtye hajosi huhtikuussa 2002 ennen saamatta yhtään levyä ulos , mutta jatkoi kuitenkin yhteistyötä kesällä ja julkaisi ensimmäisen levynsä marraskuussa 2002. Myöhemmissä haastatteluissa yhtyeen jäsenet ovat kertoneet, että alkuaikojen ongelmat eivät johtuneet heistä itsestään, ja että ne saatiin ratkaistua managerin vaihdolla.

Yhtyeen ensimmäinen studioalbumi *Audioslave* julkaistiin marraskuussa 2002 ja sai vaihtelevia arvosteluja kriitikoilta, mutta myi kuitenkin nopeasti tuplaplatinaa. Yhtyeen kritisoitiin olevan alati riitelevien miljonäärimuusikoiden projekti, jonka 70-luvun tyyli syntyi suurimmaksi osaksi miksausvaiheen muutoksilla. Toiset taas kehuivat yhtyeen tuovan kaivattua väriä nykymusiikkiin, verraten sitä Led Zeppeliniin. Albumin kappaleista muun muassa kappaleet "Like a Stone", "I Am the Highway" ja "Show Me How to Live" olivat paljon radiosoittolistoilla. Vuoden 2003 aikana yhtye keikkaili ympäri maailmaa ja sai paljon positiivisia arvosteluja hiljentäen soraäänisiä kriitikoita.

### 2005–2007

Audioslavesta tuli 6. toukokuuta 2005 ensimmäinen amerikkalainen rock-yhtye, joka on järjestänyt ilmaisen ulkoilmakonsertin Kuubassa. Lupa konserttiin saatiin Kuuban kauppasaartoa ylläpitävältä Yhdysvaltain valtiovarainministeriöltä. Tämä konsertti taltioitiin ja julkaistiin DVD:llä lokakuussa 2005.

Yhtyeen toinen albumi, *Out of Exile*, julkaistiin 24. toukokuuta 2005, ja se nousi heti Yhdysvaltain albumilistan ykköseksi, mutta myyntiluvuista huolimatta monet yhtyeen fanit pitivät albumia aiempaa albumia huonompana sen kevyemmän linjan takia. Levyllä ovat paljon radioaikaa saaneet kappaleet "Be Yourself", "Your Time Has Come" ja "Doesn't Remind Me".

Audioslave soitti 2. heinäkuuta 2005 Berliinin Live 8-konsertissa.

Kesän 2006 aikana julkaistiin kolmannen albumin ensimmäinen single "Original Fire". Audioslave julkaisi syyskuussa 2006 tuoreimman albuminsa *Revelations*, jolla yhtye meni takaisin ensimmäisen albumin raskaan rockin puolelle, jolloin yhtye sai monia vanhoja fanejansa puolelleen. Albumi sisältää myös soul- ja rhythm & blues -vaikutteita muun muassa kappaleessa "Sound of a Gun" ja edellä mainitussa singlejulkaisussa "Original Fire". Albumi on myynyt Yhdysvalloissa kultaa.

Audioslaven laulaja Chris Cornell ilmoitti 15. helmikuuta 2007 jättävänsä yhtyeen ja jatkavansa soolouralle. Rage Against the Machine teki comeback-keikan huhtikuussa 2007.

Diskografia
-----------

*Pääartikkeli: Audioslaven diskografia*
### Albumit

1. *Audioslave* (19. marraskuuta 2002)
	* Epic Records, #7 U.S.; #26 UK; 2x platinaa
2. *Out of Exile* (24. toukokuuta 2005)
	* Interscope Records, #1 U.S.; #5 UK; platinaa
3. *Revelations* (5. syyskuuta 2006)
	* Epic Records, #2 U.S.; kultaa

Lähteet
-------

1. ↑  Harris, Chris. "Chris Cornell Talks Audioslave Split, Nixes Soundgarden Reunion", MTV, 15. helmikuuta 2007. Luettu 25. elokuuta 2007.  (englanniksi)
2. ↑  Mission Axis of Justice.  Arkistoitu 27.7.2008. Viitattu 25. elokuuta 2007.  (englanniksi)
3. ↑  Altman, Billy. "Cornell/Rage Split Leaves OzzFest Looking For Replacement", Yahoo! Music, 26. maaliskuuta 2002. Luettu 25. elokuuta 2007.  (englanniksi)
4. ↑  Moss, Corey; Parry, Heather: Audioslave: Unshackled, Ready To Rage (cont.) MTV. Viitattu 25. elokuuta 2007.  (englanniksi)
5. ↑  McAuliffe, Amy: Rock/Indie Review – Audioslave, Audioslave  21. kesäkuuta 2007. BBC.  Arkistoitu 26.5.2012. Viitattu 25. elokuuta 2007.  (englanniksi)
6. ↑  Norris, John. "Audioslave's Havana Affair: John Norris Reports From Cuba", MTV, 5. toukokuuta 2005. Luettu 25. elokuuta 2007.  (englanniksi)
7. ↑  Starbuck: Audioslave - Out Of Exile arvostelu  1. kesäkuuta 2005. Imperiumi.net.  Arkistoitu 22.10.2007. Viitattu 25. elokuuta 2007.  (englanniksi)
8. ↑  Gold & Platinum Searchable Database - Tulokset - Revelations Recording Industry Association of America. Viitattu 25. elokuuta 2007.  (englanniksi)
9. ↑  Mikko Partanen: Audioslave hajosi - Cornell soolouralle  16. helmikuuta 2007. iltalehti.fi. Viitattu 17.2.2007.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Audioslave**.
* Audioslaven virallinen kotisivu
* Virallinen fanisivu
* Audioslave Myspacessa (englanniksi)

Audioslave

| 
* Chris Cornell
* Tom Morello
* Tim Commerford
* Brad Wilk

 |
| --- |

|  |  |
| --- | --- |
| Studioalbumit: | *Audioslave* ·  *Out of Exile* ·  *Revelations* |
| DVD:t: | *Audioslave* ·  *Live in Cuba* |
| Muut: | Rage Against the Machine ·  Soundgarden ·  Axis of Justice |